Broj: 711-I-544-P-430-18/21-13-12

Zagreb, 15. siječnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15., i 98/19., u daljnjem tekstu: ZSSI), **u predmetu dužnosnika Borisa Vujčića, guvernera Hrvatske narodne banke (dalje u tekstu: HNB),** na 111. sjednici održanoj 15. siječnja 2021. donosi sljedeću:

**ODLUKU**

**Postupak za odlučivanje o sukobu interesa protiv dužnosnika Borisa Vujčića, guvernera HNB-a, neće se pokrenuti, s obzirom da iz prikupljenih podataka i dokumentacije, povodom zaprimljene prijave od 18. prosinca 2018.g., u kojoj se navode sastanci dužnosnika s predstavnicima fonda „Knighthead“, ne proizlazi da je u postupanju dužnosnika Borisa Vujčića, vezano za navedeno, došlo do moguće povrede odredbi ZSSI-a.**

Obrazloženje

Povjerenstvo je 18. prosinca 2018. zaprimilo neanonimnu prijavu mogućeg sukoba interesa podnesenu protiv dužnosnika Borisa Vujčića, guvernera HNB-a, koja je zaprimljena u knjizi ulazne pošte Povjerenstva pod brojem: 711-U-3633-P-430/18-01-5, povodom koje se vodi predmet broj P-430/18.

Podnositelj u prijavi poziva Povjerenstvo da istraži je li bilo kršenja odredbi ZSSI-a, prilikom sastanaka guvernera Borisa Vujčića s predstavnicima američkog fonda Knighthead, odnosno da istraži sastanke dužnosnika Borisa Vujčića s fondom Knighthead, koje je navodno skrivao od javnosti dok ih nije spomenula dužnosnica Martina Dalić u svojoj knjizi, napisavši da je guverner od nje tražio da primi predstavnike američkog „lešinarskog“ fonda, što je ona odbila, ali ih je zato spojila s Antom Ramljakom, jednim od autora Lex Agrokora i kasnijim povjerenikom. Nadalje navodi se da je HNB televiziji N1 prvo priznao dva sastanka s predstavnicima Knightheada, s nižim analitičarom i suvlasnikom fonda, da bi se naknadno sjetio trećeg. Dva su sastanka bila u vrijeme pisanja Lex Agrokora, a treći kasnije.

Podnositelj postavlja pitanje je li guverner prekršio Zakon o sprečavanju sukoba interesa sastajući se tajno s jedinim zainteresiranim kreditorom i to baš onim koji je kasnije najviše profitirao zahvaljujući Lex Agrokoru, odnosno je li u skladu sa zakonom da guverner intervenira spajajući američki fond s državnim vrhom, pa tako i piscima „Lex Agrokora“, zakona koji je omogućio tom istom fondu Knighthead veliku zaradu, zahvaljujući tzv. roll up kreditu kakav ne postoji u „običnom" stečajnom zakonu. Također postavlja pitanje li guverner svojim tajnim sastancima s biranim kreditorima u najmanju ruku prekršio načela djelovanja Zakona o sprečavanju sukoba interesa, i ako jest, dijeli li taj krimen s bivšom potpredsjednicom Vlade.

Kako je DORH odbacio kaznenu prijavu u slučaju Lex Agrokor, a i HANFA nije pronašla trgovinu povlaštenim informacijama, Povjerenstvo za sprečavanje sukoba interesa jedina je institucija koja se još uvijek bavi ovim slučajem, navodi podnositelj.

Člankom 3. stavkom 1. točkom 13. ZSSI-a propisano da su guverner, zamjenik guvernera i viceguverner Hrvatske narodne banke dužnosnici u smislu navedenog Zakona. Uvidom u Registar dužnosnika utvrđeno je da dužnosnik Boris Vujčić dužnost guvernera HNB-a obnaša u svom drugom mandatu, od 13. srpnja 2018.g. Stoga je Boris Vujčić povodom obnašanja navedene dužnosti obvezan postupati sukladno odredbama tog Zakona.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 39. stavkom 4. ZSSI-a podnositelju prijave jamči se zaštita anonimnosti.

Povjerenstvo je povodom navoda u zaprimljenoj prijavi zatražilo relevantne podatke kako bi utvrdilo osnovanost navoda iz prijave, odnosno upućuju li navedene okolnosti na moguću povredu odredbi ZSSI-a.

Sukladno članku 1. stavku 2. ZSSI-a, svrha toga Zakona je sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Postupci sukoba interesa protiv određenog dužnosnika pokreću se u skladu s propisanom svrhom ZSSI-a, ali vezano za određeno postupanje ili propust konkretnog dužnosnika u obnašanju njegove dužnosti, pa samim time, vezano za situaciju sukoba interesa u kojoj se našao konkretni dužnosnik odnosno vezano za počinjenje povrede neke od propisanih obveza, zabrana ili ograničenja, za koje je dužnosnik osobno odgovoran.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Uvidom u podatke Sudskog registra Trgovačkog suda u Zagrebu Povjerenstvo je utvrdilo kako je pod matičnim brojem subjekta: 080020970, OIB: 05937759187, upisano trgovačko društvo AGROKOR d.d. sa sjedištem u Zagrebu, Marijana Čavića 1, dok je pod matičnim brojem subjekta: 081179147, OIB: 88035992407 upisano trgovačko društvo FORTENOVA GRUPA d.d. sa sjedištem u Zagrebu, Marijana Čavića 1.

Na traženje Povjerenstva, HNB se dopisom broj 711-U-506-P-430-18/19-03-5 očitovala kako se, svojstvu guvernera Hrvatske narodne banke, Boris Vujčić sastao s predstavnicima fonda Knighthead ukupno tri puta tijekom 2017. godine, a jednom sastanku (trećem po redu) prisustvovao je i Damir Odak u svojstvu viceguvernera nadležnog za nadzor banaka. Sastanci su održani na inicijativu Knighthead fonda, i to 28. ožujka 2017., 11. travnja 2017. i 23. svibnja 2017. Prva su se dva sastanka održala u hotelu Esplanade, a posljednji u prostorijama Hrvatske narodne banke. Predstavnici Knighthead fonda predstavili su se na prvom sastanku kao fond koji u tom trenutku konsolidira 40-ak plus posto vlasnika obveznice koju je Agrokor izdao na međunarodnom tržištu, a uoči drugog sastanka obavijestili su da konsolidiraju grupu investitora koja drži preko 50 posto tih obveznica, kao i da zajedno sa bankama rade na skorašnjem novom kreditiranju te kompanije. Svrha sastanaka sa strane guvernera bila je, dakle, upoznavanje s namjerama Knighthead fonda kao predstavnika jednog od dva najveća vjerovnika Agrokora, odnosno, kao potencijalnog novog financijera te kompanije. Obzirom da se radilo o temi koja je mogla biti od utjecaja za financijski sustav i financijsku stabilnost Republike Hrvatske, Guverner je zamolbama za sastanke udovoljio, posebno imajući u vidu da su u tom trenutku hrvatske banke bile izložene riziku Agrokora u visini od oko 10 milijardi kuna. Hrvatsku narodnu banku na prvom i drugom sastanku predstavljao je guverner Boris Vujčić, a trećem sastanku održanom 23.svibnja 2017., pored guvernera, prisustvovao je i Damir Odak, viceguverner nadležan za nadzor banaka, navodi se u dopisu. Na kratkom sastanku održanom 28. ožujka 2017. Knighthead fond ukratko je predstavio Adam Pieczonka. Na sastanku održanom 11. travnja 2017. fond Knighthead predstavljali su Adam Pieczonka i kolege. Na sastanku održanom 23. svibnja 2017. bili su nazočni predstavnici fonda Knighthead i investicijske banke PJT Partners, i to: g. Anikst Anton, g. Laner Roman Bernard Adrien, g. Adam J. Pieczonka, g. Tomas Allen Wagner te gđa Jovana Arsić.

S obzirom da Hrvatska narodna banka nije imala, niti je mogla imati, ovlasti vezane uz poslovanje koncerna Agrokor, niti uz njegovo financijsko restrukturiranje, nakon prvog sastanka predstavnici Knighthead fonda upućeni su na potpredsjednicu Vlade RH, gospođu Martinu Dalić, a isključiva svrha iduća dva sastanka bila je informiranje o tijeku aktivnosti Knighthead fonda vezano za poslovanje i novo financiranje Agrokora, nadalje navode.

Ističu kako izvan spomenutih sastanaka, drugih kontakata ni aktivnosti HNB-a, njenih tijela, niti dužnosnika, vezano uz postupke i radnje Knighthead fonda u vezi sa restrukturiranjem Agrokora nije bilo.

Na traženje Povjerenstva, Središnje klirinško depozitarno društvo je dopisom broj 711-U-1017-P-430-18/19-09-5 dostavilo pregled računa po količini vrijednosnih papira za Agrokor d.d. u veljači 2019., pregled računa po količini vrijednosnih papira za Agrokor d.d. na dan 10.04.2017. te stavke knjiženja u razdoblju od 10.04.2017. do 19.02.2019. Podaci se odnose na vrijednosni papir uključen u usluge SKDD-a - dionica oznake AGKR-R-A.

Na kraju skreću pozornost da valja uzeti u obzir kako u skladu s Uputom SKDD-a, kod skrbničkih računa pod zaporkom i skrbničkih zbirnih računa, jedino skrbnik koji daje nalog za otvaranje računa zna pravi identitet ulagatelja, te je obvezan voditi evidenciju o stvarnim imateljima vrijednosnih papira, pa ako navedena osoba ima otvoren neki od navedenih vrsta računa, podatak o tome vodi skrbnik, a ne SKDD.

Na traženje Povjerenstva, trgovačko društvo Fortenova Grupa d.d. se dopisom broj 711-U-4589-P-430-18/19-11-5 očitovala kako se, sukladno odredbama Zakona o postupku izvanredne uprave u trgovačkim društvima od sistemskog značaja za Republiku Hrvatsku, vlasništvo Agrokora d.d. za cijelo vrijeme postupka izvanredne uprave pa sve do danas nije promijenilo. Dodatno napominje kako će postupak izvanredne uprave završiti prestankom subjekta Agrokor d.d., a ne eventualnim prijenosom vlasništva. Nadalje ističe kako je jedini dioničar Fortenova grupe d.d. FORTENOVA GROUP HOLDCO B.V., Nizozemska, broj iz registra: 71642412, Naziv registra: Trgovački registar nizozemske gospodarske komore, Nadležno tijelo: Trgovački registar nizozemske gospodarske komore, OIB: 62465291368, 1101 CM Amsterdam, Herikerbergweg 238, Luna Arena.

Slijedom navedenog, Povjerenstvo nije steklo saznanja iz kojih bi proizlazilo da je u postupanju dužnosnika Borisa Vujčića, vezano za sastanke održane s predstavnicima fonda „Knighthead“, došlo do moguće povrede odredbi ZSSI-a, budući da nisu utvrđene činjenice koje bi upućivale na mogući sukob interesa navedenog dužnosnika u konkretnom slučaju te je donesena odluka kao što je navedeno u izreci.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Boris Vujčić, elektroničkom dostavom
2. Podnositelj prijave, putem dostavljene e-mail adrese
3. Objava na internetskoj stranici Povjerenstva
4. Pismohrana